Siikhu sitha ehinafiye siikhu ya Paashikowa Yinsa eettiye Betaaniya,
ottuukho aari wiikhalaawo Laazaru,
otule Yinsa ansisimuliyeeyo muufwa.
Ottuukho khwiipikheliwa etthu yoojiwa ya osikhu.
Maarata khusala arumeya,
Laazaru eekhaliye vameeza vamote na Yinsa.
Aphano Mariyamu khuthuula suupha ya mafuttha oonukhela awaatta nzurukhu,
khuttukunttela moolu a Yinsa khusala akukuttha na nyuuli zawe.
Nnyupa wooshimo khwiitaalamo arufu ya mafuttha apale.
Aphano mmote wa anakhiyoni awe,
Yuuda Eshikariyoote othuuto aari weettelaaye onzinkula khulupa yoori:
“Ahoozanyisiwe mafuttha aya apo nzurukhu aya enkhiwa asikhini?
Nzurukhu aya waari weettela wiiya miiya ttatthu wa paratha!”
Ye khaalupiye toowo mwaasa wa wiiyana huruma na asikhini,
ila mwaasa wa wiiya nantarawu,
na tiye aari opwehaaye nfukho wa nzurukhu,
amana otthiiwamo eetta olazakamo.
Yinsa khunjipu araka:
“Onlikhe khwa heeri!
Yoori apwehe mafuttha apo mpakha siikhu ya ozikhiwa waka.
Asikhini ari vamote na mweeyo mpakha mileele,
ila miiyo khanniiya vamote mpakha mileele.”
Paata ajuwiyeevo yoori Yinsa aari attaaphale,
khuntti khuluyeene ya mayaahuuti khuta,
woohiiyi mwaasa wa Yinsa paasi,
ila theenya yoori amoone Laazaru,
otule ansisimuliyeeyo muufwa.
Khwa etthiipo mahaakhimu a tiini khuwaza shawuri zoomuula Laazaru naye,
maana atthu enkeene mwaasa wa ye eetta ophakuwanana mayaahuuti na khusala ankhupali Yinsa.